Verdagte ontsnap by Usakos - Misdaad - Republikein
Tuesday, March 12th, 10:38:31
17 April 2018 | Misdaad
Denver Kisting - 'n Man (21) wat weens beweerde geslagsgebaseerde geweld by die polisiekantoor op Usakos in aanhouding was, het ontsnap.
Adj.komm. Erastus Iikuyu, ­koördineerder van misdaadondersoeke in die Erongostreek, het gister­oggend aan Republikein gesê mnr. ­Natangwe Daniel is steeds op vrye voet nadat hy Saterdag op die vlug geslaan het.
"Ons het hom nog nie weer in hegtenis geneem nie. Ons soek hom nog."
Die voorval het omstreeks 11:00 plaasgevind terwyl die aangehoudenes met kos bedien is.
Volgens Iikuyu is Daniel se minnares intussen na 'n veilige hawe geneem sedert die nuus oor sy ontsnapping rugbaar geword het.
Tydens die beweerde voorval op 'n plaas in die Usakos-omgewing, waarvoor Daniel in aanhouding beland het, het hy glo gedreig om sy meisie aan te rand, sê Iikuyu.
'n Saak in daardie verband is verlede naweek by die polisie aanhangig gemaak.
Volgens die senior polisiebeampte is dit onseker of Daniel dalk reeds die Usakos-distrik verlaat het.